Bratislava 19. decembra (TASR) - Konfederácia odborových zväzov (KOZ) SR nesúhlasí s novelou zákona o zdravotnej starostlivosti, ktorú v stredu schválil vládny kabinet. Odborári tvrdia, že vláda tak rozhodla bez jej prerokovania v Rade hospodárskej a sociálnej dohody SR.
KOZ SR považuje tento krok "za porušenie zákona o tripartite, ignorovanie sociálneho partnerstva a aroganciu súčasnej vládnej moci". Uviedol to v dnešnom stanovisku hovorca KOZ Ľubomír Čierny.
Odborári odmietajú aj reštrikčné opatrenia týkajúce sa spoplatnenia všetkých základných úkonov zdravotnej starostlivosti, ktoré vláda schválila na svojom zasadnutí v stredu. Považujú ich "za nehumánne, nesystémové a protisociálne". Upozorňujú na to, že ich dôsledky ešte viac prehĺbia pokles životnej úrovne väčšiny obyvateľov Slovenska odštartovaný radikálnym zvyšovaním cien a znižovaním sociálnych príjmov.
Návrh novely zákona o zdravotnej starostlivosti zavádza povinnosť pacientov platiť za pobyt na nemocničnom lôžku, za návštevy u praktického lekára aj špecialistu, ako aj za recepty, či použitie dopravnej služby. Za jeden deň na lôžku zaplatí pacient spolu 60 korún, pričom táto suma zahŕňa 30 korún za stravu a 30 korún za ubytovanie. Pacient zaplatí 20 korún aj za každú návštevu u praktického lekára pre deti, dorast a dospelých, ako aj u stomatológa a gynekológa, či lekára - špecialistu. Rovnakú sumu bude musieť uhradiť aj za vydanie lieku, lekárskej pomôcky a dietetickej potraviny na lekársky predpis.
*pet rč
NNNN